Fuqarolik holati dalolatnomalarini yozish va notarial organlar sohasida hamda rasmiy hujjatlarga apostil qo‘yish bo‘yicha davlat xizmatlari ko‘rsatishning ma’muriy reglamentlarini tasdiqlash to‘g‘risida

O‘zbekiston Respublikasi Prezidentining “Aholiga davlat xizmatlari ko‘rsatishning milliy tizimini tubdan isloh qilish chora-tadbirlari to‘g‘risida” 2017-yil 12-dekabrdagi PF-5278-son Farmoniga muvofiq hamda fuqarolik holati dalolatnomalarini yozish va notarial organlar sohasida davlat xizmatlari ko‘rsatish tizimini yanada takomillashtirish maqsadida Vazirlar Mahkamasi qaror qiladi:
 1. Quyidagilar:
 Tug‘ilganlikni qayd etish bo‘yicha davlat xizmati ko‘rsatishning ma’muriy reglamenti 1-ilovaga muvofiq;
 Fuqarolik holati dalolatnomalarini yozish organlari tomonidan arxiv hujjatlarini berish bo‘yicha davlat xizmati ko‘rsatishning ma’muriy reglamenti 2-ilovaga muvofiq;
 Idoraviy notarial arxivlar tomonidan arxiv hujjatlarini berish bo‘yicha davlat xizmati ko‘rsatishning ma’muriy reglamenti 3-ilovaga muvofiq;
 2. O‘zbekiston Respublikasi Adliya vazirligi davlat xizmatlari ko‘rsatish uchun zarur hujjatlar va boshqa hujjatlarning namunaviy shakllari, blankalari ishlab chiqilishini hamda tasdiqlanishini, Davlat xizmatlari markazlarining xodimlari ishtirokida ushbu qaror bilan tasdiqlangan ma’muriy reglamentlarni amalda qo‘llashning samaradorligi va amalda qo‘llanilishi natijadorligi darajasini oshirishga yo‘naltirilgan o‘quv seminarlari tashkil etilishi va o‘tkazilishini o‘n kun muddatda ta’minlasinlar.
 3. O‘zbekiston Respublikasi Hukumatining 5-ilovaga muvofiq ayrim qarorlariga o‘zgartirish va qo‘shimchalar kiritilsin.
 4. O‘zbekiston Respublikasi Adliya vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi adliya vaziri R.Q. Davletov zimmasiga yuklansin.
 1. Mazkur Reglament jismoniy shaxslarga (bolaning ota-onasi yoki ulardan biri, alohida holatlarda esa qarindoshlari, qo‘shnilari yoki ota-onasi yoxud ota-onasidan biri vakolat bergan boshqa shaxslar) (keyingi o‘rinlarda ariza beruvchilar deb ataladi) tug‘ilganlikni qayd etish bo‘yicha davlat xizmati (keyingi o‘rinlarda davlat xizmati deb ataladi) ko‘rsatish tartibini belgilaydi.
 Ushbu Reglament talablari quyidagi holatlarda:
 nikohda bo‘lmagan ota-onadan tug‘ilgan bolaning tug‘ilishini ularning birgalikdagi arizasi (otalikni belgilash) asosida qayd etishda;
 topib olingan (tashlab ketilgan) bolaning tug‘ilishini qayd etishda;
 bolaning tug‘ilishini yolg‘iz onaning arizasi asosida qayd etishda;
 o‘lik tug‘ilgan bolaning tug‘ilganligini, hayotining birinchi haftasida o‘lgan (perinatal o‘lim) bolalarning tug‘ilganligini, shuningdek, egizaklardan biri o‘lik tug‘ilganda yoki hayotining birinchi haftasida (perinatal o‘lim) vafot etganda tirik egizakning tug‘ilganligini qayd etishda;
 bolaning u yoki bu onadan tug‘ilganlik faktini sudning hal qiluv qaroriga asosan qayd etishda tatbiq etilmaydi.
 2. Davlat xizmati Davlat xizmatlari markazlari orqali markazlar binosida joylashgan hududiy fuqarolik holati dalolatnomalarini yozish bo‘limlari (keyingi o‘rinlarda FHDY bo‘limlari deb ataladi) tomonidan ko‘rsatiladi.
 3. Davlat xizmatlari markazlari va FHDY bo‘limlari o‘rtasidagi axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 4. Davlat xizmati ko‘rsatish ushbu Reglamentga 1-ilovaga muvofiq sxema bo‘yicha amalga oshiriladi.
 5. Ariza beruvchi davlat xizmati olish uchun bola tug‘ilgan joydagi yoki ota-onasidan birining doimiy yashash joyidagi Davlat xizmatlari markaziga o‘zi kelgan holda murojaat etadi.
 6. Davlat xizmatlari markazi xodimi ariza beruvchi nomidan ushbu Reglamentning 2-ilovasiga muvofiq shakldagi so‘rovnomani elektron ravishda to‘ldiradi.
 7. So‘rovnomaga quyidagi hujjatlar ilova qilinadi:
 tug‘ilganlik haqidagi tibbiy ma’lumotnoma;
 ota-onalarning shaxsini tasdiqlovchi hujjatlar;
 nikoh tuzilganligi haqidagi guvohnoma (ma’lumotnoma).
 Bola tug‘ilgan kundan boshlab bir oy muddat o‘tkazib yuborilganda — tug‘ilish faktini tasdiqlovchi hujjatga qo‘shimcha ravishda qonunchilikda belgilangan tartibda boshqa hujjatlar ham taqdim etiladi.
 Ota-onalardan birining shaxsini tasdiqlovchi hujjat bo‘lmagan alohida holatlarda ota yoki ona haqida ma’lumotlar nikoh tuzilganligi yoki avvalgi bolalarining tug‘ilganligi haqidagi guvohnomalari asosida ko‘rsatiladi.
 Ota-onaning shaxsini tasdiqlovchi hujjatlar bo‘lmaganda bolaning tug‘ilganligini qayd etish tibbiyot muassasasining yoki vasiylik va homiylik organining yozma murojaatlariga asosan amalga oshiriladi.
 Bola tug‘ilgunga qadar uning otasi vafot etgan vaqtdan, ota-onasi nikohi bekor qilinganligidan yoki ota-onasining nikohi sud tomonidan haqiqiy emas deb topilgandan keyin 300 kundan ko‘p vaqt o‘tmagan bo‘lsa ariza beruvchi tomonidan nikohdan ajralganlik haqidagi guvohnoma, sudning nikohdan ajratish haqidagi qaroridan ko‘chirma (nusxa) yoki nikohni haqiqiy emas deb topganligi to‘g‘risida sudning qonuniy kuchga kirgan qaroridan ko‘chirma (nusxa) yoki otasining o‘limi haqidagi guvohnoma taqdim etiladi.
 O‘zbekiston Respublikasi fuqarosi chet elda tug‘ilgan va uning tug‘ilganligi konsullik muassasasi tomonidan qayd etilmagan taqdirda belgilangan tartibda legalizatsiya qilingan yoki apostil qo‘yilgan xorijiy davlatning vakolatli organlari tomonidan berilgan bola tug‘ilganligini tasdiqlovchi hujjat taqdim etiladi.
 8. So‘rovnoma to‘ldirilgandan so‘ng ariza beruvchi ma’lumotlarning to‘g‘riligini tekshiradi va imzolarni identifikatsiya qilishning tegishli vositalari (ERI, daktiloskopiya, elektron imzo, Mobil-ID va boshqalar) bilan tasdiqlaydi.
 9. Tug‘ilganlik haqidagi guvohnoma rasmiylashtirilganligi uchun bazaviy hisoblash miqdorining 15 foizi miqdorida gerb yig‘imi undiriladi.
 “Ijtimoiy himoya yagona reyestri” axborot tizimida ro‘yxatga olingan shaxslarga, shuningdek, I va II guruh nogironligi bo‘lgan shaxslarga mazkur bandning birinchi xatboshida belgilangan yig‘imning 50 foizi miqdorida chegirma qo‘llaniladi; 
 Davlat xizmati ko‘rsatish uchun to‘lov to‘langanligini tasdiqlash axborot-kommunikatsiya tizimlari orqali amalga oshiriladi.
 To‘lov summasi quyidagi tartibda taqsimlanadi:
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga;
 15 foizi — tumanlar va shaharlar budjetlari daromadiga;
 31 foizi — O‘zbekiston Respublikasi Adliya vazirligining g‘aznachilik hisob raqamlariga o‘tkaziladi va gerbli guvohnomalar va fuqarolik holati yozuvlari blankalarini tayyorlash bilan bog‘liq xarajatlarni qoplashga, shuningdek, adliya organlari va muassasalarining moddiy-texnika bazasini mustahkamlash va xodimlarini moddiy rag‘batlantirish tadbirlariga;
 34 foizi — Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining maxsus tashkil qilinadigan g‘aznachilik shaxsiy hisobvarag‘iga yo‘naltiriladi va faqat FHDY bo‘limlarining moddiy-texnik bazasini mustahkamlash bo‘yicha tadbirlari, xodimlarining uzoq muddat xizmat qilgani uchun ish haqiga ustama haq to‘lash va martaba darajalari uchun qo‘shimchalariga, shuningdek, ularni moddiy rag‘batlantirishga (lavozim maoshining va mukofotlarning 100 foizi miqdorigacha shaxsiy ustamalar) tadbirlariga sarflanadi.
 10. Ariza beruvchi so‘rovnomasida noto‘g‘ri ma’lumotlar ko‘rsatilishi, hujjatlar to‘liq taqdim etilmaganligi, shuningdek, davlat xizmatlari ko‘rsatish uchun to‘lovni to‘lamaslik davlat xizmati ko‘rsatishni rad etish uchun asos hisoblanadi.
 Davlat xizmatlari ko‘rsatishni boshqa asoslar bo‘yicha rad etish taqiqlanadi.
 11. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda uning so‘rovnomasi ko‘rmasdan qoldiriladi. Bunda, davlat xizmati ko‘rsatish uchun to‘langan mablag‘lar qaytariladi.
 12. Davlat xizmatlari markazlari tomonidan so‘rovnoma to‘ldirilib, u ariza beruvchining imzosi bilan tasdiqlanganidan so‘ng, ota-onalarning shaxsini tasdiqlovchi hujjatlar va nikoh tuzilganligi haqidagi guvohnoma (ma’lumotnoma), tug‘ilganlik haqidagi tibbiy ma’lumotnomaning asl nusxalari dalolatnoma tuzgan holda 2 soat mobaynida tegishli FHDY bo‘limlariga taqdim etiladi. 
 13. FHDY bo‘limlari tug‘ilganlikni qayd etish masalasidagi so‘rovnoma va unga ilova qilingan hujjatlarni qabul qilib olganidan so‘ng 2 ish kunida hamda qo‘shimcha o‘rganishni talab etgan holatlarda 3 ish kunida Vazirlar Mahkamasining 2016-yil 14-noyabrdagi 387-son qarori bilan tasdiqlangan Fuqarolik holati dalolatnomalarini qayd etish qoidalariga asosan ko‘rib chiqadi va natijasiga ko‘ra bolaga nisbatan tug‘ilganlik haqidagi dalolatnoma yozuvini rasmiylashtiradi yoki uni rasmiylashtirishni rad etish to‘g‘risidagi asoslantirilgan ma’lumotnomani tuzadi.
 14. FHDY bo‘limlari 1 soat mobaynida qayd etilgan tug‘ilganlik haqida dalolatnoma yozuvi, tug‘ilganlik haqida gerbli guvohnoma va O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasining tuman (shahar) bo‘limiga topshirish uchun tug‘ilganlik haqida ma’lumotnoma yoki tug‘ilganlik haqidagi dalolatnoma yozuvini rasmiylashtirishni rad etish to‘g‘risidagi asoslantirilgan ma’lumotnomani ariza beruvchiga yetkazish uchun Davlat xizmatlari markaziga yuboradi.
 15. Tug‘ilganlik haqidagi dalolatnoma yozuvini rasmiylashtirish quyidagi holatlarda rad etilishi mumkin:
 agar tug‘ilganlikni qayd etish qonunchilikka zid bo‘lsa;
 agar taqdim etilgan hujjatlar ularga nisbatan qonunchilik hujjatlarida qo‘yiladigan talablarga muvofiq bo‘lmasa;
 agar tug‘ilganlikni qayd ettirish uchun murojaat qilgan shaxs bunga huquqli bo‘lmasa yoki sud tomonidan muomalaga layoqatsiz deb topilgan bo‘lsa.
 16. Davlat xizmatlari markazi FHDY bo‘limlari tomonidan taqdim etilgan hujjatlarni qabul qilib olgandan so‘ng 10 daqiqa mobaynida ariza beruvchini axborot-kommunikatsiya tizimi orqali xabardor qiladi va ariza beruvchiga hujjatlarni qabul qilib olganligi to‘g‘risida imzolatgan holda taqdim etadi.
 Agar ariza beruvchi tug‘ilganlikni qayd etish va u bilan bog‘liq bo‘lgan hujjatlarni 3 ish kuni davomida Davlat xizmatlari markazidan olib ketmasa, Davlat xizmatlari markazi ushbu hujjatlarni dalolatnoma tuzgan holda tegishli FHDY bo‘limlariga topshiradi va bu haqda ariza beruvchini xabardor qiladi.
 17. Davlat xizmatlari markazlari va FHDY bo‘limlari o‘z faoliyatini amalga oshirishi natijasida olingan ariza beruvchilar haqidagi ma’lumotlarning sir saqlanishini ta’minlashi kerak.
 18. O‘zbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari ushbu Reglament talablari ijrosi bo‘yicha davlat organlari va boshqa tashkilotlarning faoliyati yuzasidan doimiy nazoratni va monitoringni amalga oshiradilar.
 19. Ariza beruvchi davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishi mumkin.
 20. Ushbu Reglament talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Mazkur Reglament jismoniy shaxslarga (keyingi o‘rinlarda ariza beruvchilar deb ataladi) tuman (shahar) fuqarolik holati dalolatnomalarini yozish bo‘limlari, O‘zbekiston Respublikasi Adliya vazirligi huzuridagi Davlat xizmatlari agentligining Qoraqalpog‘iston Respublikasi, viloyatlar va Toshkent shahar hududiy boshqarmalari fuqarolik holati dalolatnomalarini yozish arxivlari (keyingi o‘rinlarda FHDY organlari deb ataladi) hamda shaharchalar, qishloqlar va ovullar fuqarolar yig‘inlari, O‘zbekiston Respublikasining konsullik muassasalarida qayd etilgan fuqarolik holati dalolatnoma yozuvlari haqidagi ma’lumotnomalarni berish bo‘yicha davlat xizmati (keyingi o‘rinlarda davlat xizmati deb ataladi) ko‘rsatish tartibini belgilaydi.
 2. Davlat xizmati Davlat xizmatlari markazlari orqali FHDY organlari tomonidan ko‘rsatiladi.
 3. Davlat xizmatlari markazlari va FHDY organlari o‘rtasidagi axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 4. Davlat xizmati ko‘rsatish mazkur Reglamentga 1-ilovaga muvofiq sxema asosida amalga oshiriladi.
 5. Ariza beruvchi davlat xizmatidan foydalanish uchun Davlat xizmatlari markaziga o‘zi kelib murojaat etadi.
 6. Davlat xizmatlari markazi xodimi ariza beruvchi nomidan ushbu Reglamentning 2-ilovasiga muvofiq shakldagi so‘rovnomani elektron shaklda to‘ldiradi.
 7. So‘rovnomaga:
 pasport yoki shaxsini tasdiqlovchi boshqa hujjat nusxasi;
 ariza beruvchi ishonchnoma asosida harakat qilayotganda — ishonchnoma nusxasi;
 ariza beruvchining marhumga qarindoshligini tasdiqlovchi hujjatlari;
 ariza beruvchi vasiyatnomaga asosan merosxo‘r bo‘lganda — vasiyatnoma va marhumning o‘limi haqida guvohnoma nusxalari, ariza beruvchi qonuniy vakil bo‘lsa — uni tasdiqlovchi hujjat nusxasi ilova qilinadi.
 Ariza beruvchi taqdim etgan hujjatlar nusxalari Davlat xizmatlari markazi xodimlari tomonidan ularning asl nusxalaridan olinishi lozim.
 8. So‘rovnoma to‘ldirilgandan so‘ng ariza beruvchi ma’lumotlarning to‘g‘riligini tekshiradi va imzolarni identifikatsiya qilishning tegishli vositalari (ERI, daktiloskopiya, elektron imzo, Mobil-ID va boshqalar) bilan tasdiqlaydi.
 9. Davlat xizmati ko‘rsatilgani uchun bazaviy hisoblash miqdorining 5 foizi miqdorida yig‘im undiriladi. 
 “Ijtimoiy himoya yagona reyestri” axborot tizimida ro‘yxatga olingan shaxslarga, shuningdek, I va II guruh nogironligi bo‘lgan shaxslarga mazkur bandning birinchi xatboshida belgilangan yig‘imning 50 foizi miqdorida chegirma qo‘llaniladi. 
 Davlati xizmati ko‘rsatilgani uchun yig‘im to‘langanligini tasdiqlash axborot-kommunikatsiya tizimlari orqali amalga oshiriladi.
 Yig‘im O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi.
 10. So‘rovnomada noto‘g‘ri ma’lumotlarning ko‘rsatilishi, so‘rovnomaga ilova qilinishi lozim bo‘lgan hujjatlarning taqdim etilmaganligi, shuningdek, davlat xizmatlari ko‘rsatish uchun yig‘imni to‘lamaslik davlat xizmati ko‘rsatishni rad etish uchun asos hisoblanadi.
 Davlat xizmatini ko‘rsatishni boshqa asoslar bo‘yicha rad etish taqiqlanadi.
 11. Ariza beruvchilar davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda uning so‘rovnomasi ko‘rmasdan qoldiriladi. Bunda, to‘langan yig‘im summasi qaytarilmaydi.
 12. So‘rovnoma Davlat xizmatlari markazi xodimi tomonidan to‘ldirilib, ariza beruvchi tomonidan tasdiqlangandan so‘ng, barcha hujjatlar 10 daqiqa mobaynida tegishli FHDY organiga elektron shaklda yuboriladi.
 13. FHDY organi so‘rovnoma tushgan vaqtdan boshlab 1 ish soati mobaynida QR-kod (matrik shtrixli kod) qo‘yilgan ma’lumotnomani rasmiylashtiradi hamda tegishli Davlat xizmatlari markaziga yuboradi.
 14. So‘rovnomada so‘ralayotgan ma’lumotlar FHDY organida mavjud bo‘lmaganda FHDY organi so‘rovnomani tegishli ravishda O‘zbekiston Respublikasi Adliya vazirligi huzuridagi Davlat xizmatlari agentligining Qoraqalpog‘iston Respublikasi, viloyatlar va Toshkent shahar hududiy boshqarmalari fuqarolik holati dalolatnomalarini yozish arxivlariga yuboradi va bu haqda Davlat xizmatlari markazlarini elektron tarzda xabardor qiladi. Bunda Davlat xizmatlari markazi ariza beruvchiga axborot-kommunikatsiya tizimi orqali xabar beradi.
 Hududiy fuqarolik holati dalolatnomalarini yozish arxivlari so‘rovnoma tushgan kundan boshlab 2 ish kuni mobaynida so‘ralayotgan ma’lumotlarni tegishli FHDY organlarida mavjud yoki mavjud emasligini aniqlab, QR-kod (matrik shtrixli kod) qo‘yilgan ma’lumotnomani rasmiylashtiradi hamda tegishli Davlat xizmatlari markaziga yuboradi.
 15. Davlat xizmatlari markazi, ma’lumotnoma kelib tushgandan so‘ng 10 daqiqa mobaynida uni ariza beruvchining elektron manziliga yuboradi va ariza beruvchini bu haqda axborot-kommunikatsiya tizimi orqali xabardor qiladi. Davlat xizmatlari markazi ariza beruvchining so‘roviga ko‘ra unga ma’lumotnomani elektron shaklda yoki qog‘oz shaklda muhrini bosib berishi mumkin. 
 16. Davlat xizmatlari markazlari va FHDY organlari o‘z faoliyatini amalga oshirishi natijasida olingan ma’lumotlarning sir saqlanishini ta’minlaydi.
 17. O‘zbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari ushbu Reglament talablari ijrosi bo‘yicha davlat organlari hamda boshqa tashkilotlarning faoliyati yuzasidan doimiy nazoratni va monitoringni amalga oshiradi.
 18. Ariza beruvchilar davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin.
 19. Mazkur Reglament talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Mazkur Reglament jismoniy shaxslarga (keyingi o‘rinlarda ariza beruvchilar deb ataladi) notarial rasmiylashtirilgan hujjatlarning dublikati, notarial harakatlarni ro‘yxatga olish reyestr kitobidan ko‘chirma, arxiv hujjatlaridan nusxalar, mol-mulkka nisbatan taqiq (xatlov) mavjud emasligi haqida ma’lumotnomalar va arxiv ma’lumotlarini berish bo‘yicha davlat xizmati (keyingi o‘rinlarda davlat xizmati deb ataladi) ko‘rsatish tartibini belgilaydi.
 2. Davlat xizmati Davlat xizmatlari markazlari yoki O‘zbekiston Respublikasi Yagona interaktiv davlat xizmatlari portali (keyingi o‘rinlarda YIDXP deb ataladi) orqali Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari huzuridagi idoraviy notarial arxivlar (keyingi o‘rinlarda vakolatli organ deb ataladi) tomonidan ko‘rsatiladi.
 3. Davlat xizmatlari markazlari va vakolatli organ o‘rtasidagi axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 4. Davlat xizmati ko‘rsatish ushbu Reglamentga 1-ilovaga muvofiq sxema bo‘yicha amalga oshiriladi.
 5. Ariza beruvchi davlat xizmati olish uchun Davlat xizmatlari markaziga kelgan holda murojaat etadi yoki elektron tarzda davlat xizmatlaridan foydalanish uchun YIDXPda ro‘yxatdan o‘tadi.
 6. Davlat xizmatlari markazi xodimi ariza beruvchi nomidan, YIDXP orqali murojaat qilingan taqdirda esa ariza beruvchi davlat xizmatlari olish uchun so‘rovnomani elektron tarzda mustaqil ravishda, platformada joylashtirilgan ma’lumotdan foydalangan holda ushbu Reglamentga 2-ilovada keltirilgan so‘rovnomaga muvofiq shakl bo‘yicha to‘ldiradi.
 7. So‘rovnomaga:
 pasport nusxasi;
 ariza beruvchi ishonchnoma asosida harakat qilayotganda — ishonchnoma nusxasi;
 marhum nomidan amalga oshirilgan notarial harakatlar haqida arxiv hujjatlari olinayotganda — marhumning o‘limi haqida guvohnoma va ariza beruvchining marhumga qarindoshligini tasdiqlovchi hujjatlar;
 ariza beruvchi vasiyatnomaga asosan merosxo‘r bo‘lganda — vasiyatnoma va marhumning o‘limi haqida guvohnoma nusxalari, ariza beruvchi qonuniy vakil bo‘lsa — uni tasdiqlovchi hujjat nusxasi ilova qilinadi. 
 Ariza beruvchi taqdim etgan hujjatlar nusxalari Davlat xizmatlari markazi xodimlari tomonidan ularning asl nusxalaridan olinishi lozim.
 Ariza beruvchi tomonidan YIDXP orqali murojaat qilingan taqdirda hujjatlarning asli talab etilmaydi. Bunda ushbu ma’lumotlar idoraviy notarial arxiv xodimlari tomonidan so‘rov yuborish va idoralararo elektron hamkorlik orqali tekshiriladi.
 8. So‘rovnoma to‘ldirilgandan so‘ng ariza beruvchi ma’lumotlarning to‘g‘riligini tekshiradi va imzolarni identifikatsiya qilishning tegishli vositalari (ERI, daktiloskopiya, elektron imzo, Mobil-ID va boshqalar) bilan tasdiqlaydi.
 9. So‘rovnomada ishonchsiz ma’lumotlar ko‘rsatilganligi, shuningdek tegishli hujjatlarning to‘liq taqdim etilmaganligi davlat xizmati ko‘rsatishni rad etish uchun asos hisoblanadi.
 Davlat xizmatlarini ko‘rsatishni boshqa asoslar bo‘yicha rad etish taqiqlanadi.
 10. Ariza beruvchilar davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatlaridan foydalanishdan bosh tortganda uning so‘rovnomasi ko‘rmasdan qoldiriladi.
 11. So‘rovnoma Davlat xizmatlari markazi xodimi tomonidan to‘ldirilib, ariza beruvchi tomonidan tasdiqlangandan so‘ng, barcha hujjatlar 10 daqiqa mobaynida vakolatli organga elektron shaklda yuboriladi. 
 YIDXP orqali murojaat qilinganda so‘rovnoma avtomatik ravishda vakolatli organga yuboriladi.
 12. So‘rovnoma tushgandan so‘ng vakolatli organ tomonidan quyidagi muddatlar mobaynida arxiv hujjatini berish yoki uni berishni rad etish haqida qaror qabul qilinadi:
 a) notarial rasmiylashtirilgan hujjatlarning dublikati — so‘rovnoma kelib tushgandan so‘ng 5 ish kuni mobaynida;
 b) notarial harakatlarni ro‘yxatga olish reyestr kitobidan ko‘chirma-so‘rovnoma kelib tushgandan so‘ng 2 ish kuni mobaynida;
 v) arxiv hujjatlaridan nusxalar, shuningdek mol-mulkka nisbatan taqiq (xatlov) mavjud emasligi haqida ma’lumotnomalar — so‘rovnoma kelib tushgandan so‘ng 2 ish kuni mobaynida;
 g) arxiv ma’lumotnomalari — so‘rovnoma kelib tushgandan so‘ng 1 ish kuni mobaynida.
 13. Vakolatli organ arxiv hujjatini berish haqida qaror qabul qilingan taqdirda 10 daqiqa mobaynida Davlat xizmatlari markaziga arxiv hujjatlarini berish uchun to‘lanadigan to‘lov summasini ko‘rsatgan holda elektron tarzda xabarnoma va arxiv hujjatlarini yuboradi.
 YIDXP orqali murojaat qilinganda xabarnoma ariza beruvchining elektron pochta manziliga yuboriladi.
 14. Arxiv hujjatlarini berish uchun quyidagi miqdorlarda to‘lov undiriladi:
 notarial rasmiylashtirilgan hujjatlarning dublikatini berish uchun — bazaviy hisoblash miqdorining 5 foizi miqdorida;
 notarial harakatlarni ro‘yxatga olish reyestr kitobidan ko‘chirma berish uchun — bazaviy hisoblash miqdorining 5 foizi miqdorida;
 arxiv hujjatlaridan nusxalar berish uchun — bazaviy hisoblash miqdorining 2 foizi miqdorida;
 arxiv ma’lumotnomalari berish uchun — bazaviy hisoblash miqdorining 1 foizi miqdorida.
 Gerbli (maxsus) blankalarda notarial rasmiylashtirilgan hujjatlarning dublikatlari berilganda qonunchilik hujjatlariga muvofiq gerb yig‘imi undiriladi.
 “Ijtimoiy himoya yagona reyestri” axborot tizimida ro‘yxatga olingan shaxslarga, shuningdek, I va II guruh nogironligi bo‘lgan shaxslarga mazkur bandning ikkinchi — oltinchi xatboshilarida belgilangan yig‘imning 50 foizi miqdorida chegirma qo‘llaniladi; 
 Davlat xizmatini ko‘rsatish uchun to‘lov to‘langanligini tasdiqlash axborot — kommunikatsiya tizimlari orqali amalga oshiriladi.
 15. To‘lov summasi quyidagi tartibda taqsimlanadi:
 a) davlat xizmatlari markazlari orqali murojaat etganda:
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligining budjetdan tashqari jamg‘armasining shaxsiy hisob raqamiga o‘tkaziladi;
 qolgan mablag‘lar qonunchilik hujjatlarida belgilangan tartibda taqsimlanadi;
 b) YIDXP orqali murojaat etilganda:
 8,75 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi;
 11,25 foizi — O‘zbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Axborot-kommunikatsiya texnologiyalarini rivojlantirish jamg‘armasining maxsus hisob raqamiga o‘tkaziladi;
 qolgan mablag‘lar qonunchilik hujjatlarida belgilangan tartibda taqsimlanadi.
 16. Davlat xizmatlari markaziga xabarnoma tushganidan so‘ng 10 daqiqa mobaynida uni ariza beruvchining elektron manziliga yuboradi va bu haqda ariza beruvchini axborot-kommunikatsiya tizimi orqali xabardor qiladi.
 17. YIDXP orqali murojaat qilinganda arxiv hujjati elektron shaklda vakolatli shaxsning ERIsi bilan tasdiqlangan holda ariza beruvchining elektron pochtasiga yuboriladi. Notarial tasdiqlangan hujjatlarning dublikatlari ariza beruvchining talabiga ko‘ra qog‘oz shaklda vakolatli organ tomonidan tasdiqlangan holda kuryerlik xizmati orqali yuborilishi mumkin.
 18. Arxiv hujjatlari notarial arxivda mavjud bo‘lmasa, ko‘rsatilgan xizmatlar uchun ariza beruvchi tomonidan to‘lov amalga oshirilmasa, davlat xizmati ko‘rsatishni rad etish uchun asos hisoblanadi.
 Davlat xizmatini ko‘rsatishni boshqa asoslar bo‘yicha rad etish qat’iyan taqiqlanadi.
 19. Davlat xizmatlari markazlari va vakolatli organ xodimlari o‘z faoliyatini amalga oshirishi natijasida olgan ariza beruvchilar haqidagi ma’lumotlarning sir saqlanishini ta’minlashi kerak.
 20. O‘zbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari ushbu Reglament talablari ijrosi bo‘yicha davlat organlari hamda boshqa tashkilotlarning faoliyati yuzasidan doimiy nazoratni va monitoringni amalga oshiradilar.
 21. Ariza beruvchi davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishi mumkin.
 22. Ushbu Reglament talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradi.
 2. Vazirlar Mahkamasining 2016-yil 14-noyabrdagi 387-son qarori (O‘zbekiston Respublikasi QT, 2016-y., 11-son, 104-modda) bilan tasdiqlangan Fuqarolik holati dalolatnomalarini qayd etish qoidalarida:
 16-bandning birinchi xatboshisidagi “FHDY organida” so‘zlari “FHDY organi tomonidan bevosita yoki Davlat xizmatlari markazlari orqali” so‘zlari bilan almashtirilsin.
 37-banddagi “FHDY organi tomonidan” so‘zlari “FHDY organi tomonidan Davlat xizmatlari markazlari orqali” so‘zlari bilan almashtirilsin.
 38-banddagi “FHDY organi tomonidan” so‘zlari “FHDY organi tomonidan Davlat xizmatlari markazlari orqali” so‘zlar bilan almashtirilsin.